《初伏大雨戏呈无咎四首》
宋代·邓忠臣

汗流龟趺如炊釜，蜉蝣飞空蚊运土。
眼看织云上太清，曾不崇朝八荒雨。
金柔火老旱太甚，咀嚼冰雪如饧乳。
丰隆列缺及时来，苍生解除焦焚苦。
张侯不辞茅屋漏，倚柱长吟可人语。
爱君豪猛为君和，抚剑悲歌终起舞。
南城酒垆醅新泼，不独黄公当门户。
满酤鸱夷极欢酌，细摘园蔬供鼎俎。

作者简介：宋潭州长沙人，字谨思，号玉池先生。神宗熙宁三年进士。为大理丞，以献诗赋擢正字，迁考功郎。以坐元祐党废，出守彭门，改汝海，以宫祠罢归。有《玉池集》。